BANPU บวก 2% รับข่าวทุ่ม 635 ลบ. ผนึกพันธมิตรญี่ปุ่น “FOMM” รุกธุรกิจพัฒนารถยนต์ไฟฟ้า
BANPU บวก 2% รับข่าวทุ่ม 635 ลบ. ผนึกพันธมิตรญี่ปุ่น "FOMM" รุกธุรกิจพัฒนารถยนต์ไฟฟ้า โดย ณ เวลา 15.15 น. อยู่ที่ระดับ 16.90 บาท บวก 0.30 บาท หรือ 1.81% สูงสุดที่ระดับ 16.90 บาท ต่ำสุดที่ระดับ 16.60 บาท ด้วยมูลค่าการซื้อขาย 156.27 ล้านบาท
4 ก.พ. 2562

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 15.15 น. อยู่ที่ระดับ 16.90 บาท บวก 0.30 บาท หรือ 1.81% สูงสุดที่ระดับ 16.90 บาท ต่ำสุดที่ระดับ 16.60 บาท ด้วยมูลค่าการซื้อขาย 156.27 ล้านบาท

บริษัท บ้านปู จำกัด (มหาชน) หรือ BANPU เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัท บ้านปู อินฟิเนอร์จี จำกัด (BPIN) ซึ่งเป็นบริษัทย่อยของ BANPU ได้ลงนามในสัญญาเพื่อทำการลงทุนโดยเป็นหุ้นเพิ่มทุนที่ออกใหม่ใน บริษัท FOMM Corporation (FOMM) ประเทศญี่ปุ่น ซึ่งเป็นผู้นำด้านการพัฒนารถยนต์ไฟฟ้าขนาดเล็ก (Compact EV) การลงทุนครั้งนี้มีมูลค่า 20 ล้านเหรียญสหรัฐฯ (หรือประมาณ 635 ล้านบาท) โดยการลงทุนดังกล่าว ทำให้ BPIN ถือหุ้นที่สัดส่วน 21.50% ซึ่งนับเป็นอีกก้าวธุรกิจที่สำคัญสำหรับ BPIN ในการขยายการลงทุนเพื่อพัฒนาธุรกิจพลังงานสะอาดที่มีความล้ำหน้าและทันสมัยในภูมิภาคเอเชียแปซิฟิก
โดย FOMM มุ่งเน้นการพัฒนาบนพื้นฐานของความปลอดภัยและความสะดวกสบายต่อผู้ขับขี่ โดยดำเนินธุรกิจครอบคลุมตั้งแต่การออกแบบ การประกอบชิ้นส่วน การรับประกันและตรวจสอบคุณภาพบริการขายและจัดส่งไปยังกลุ่มประเทศในภูมิภาคเอเชียตะวันออกเฉียงใต้และยุโรป
อนึ่ง FOMM ก่อตั้งขึ้นเมื่อปี 2556 เป็นบริษัทผู้ออกแบบยานยนต์ไฟฟ้าจากเมืองคาวาซากิ ประเทศญี่ปุ่น เพื่อการพัฒนารถไฟฟ้าขนาดเล็กสำหรับการเดินทางระยะสั้น สอดคล้องกับชื่อ ‘FOMM’ ซึ่งย่อมาจาก ‘First One Mile Mobility’ รถยนต์ไฟฟ้าขนาดเล็กนี้นอกจากจะเป็นมิตรต่อสิ่งแวดล้อมแล้ว ยังได้รับการออกแบบให้สามารถรับปัญหาในสภาวะน้ำท่วมฉับพลัน ซึ่งทีมงานได้แรงบันดาลใจในการสรรสร้างรถยนต์ไฟฟ้าแบบลอยน้ำได้นี้หลังเหตุสึนามิในญี่ปุ่นเมื่อปี 2554 และในปี 2559 FOMM ได้ขยายธุรกิจมายังประเทศไทย โดยจัดตั้ง บริษัท เอฟโอเอ็มเอ็ม (เอเชีย) จำกัด ซึ่งเป็นบริษัทร่วมทุนไทย-ญี่ปุ่น เพื่อนำเทคโนโลยียานยนต์มาปรับใช้ให้เหมาะกับสภาพแวดล้อมของประเทศไทย
นอกจากการลงทุนดังกล่าวแล้ว หน่วยงาน Banpu Innovation &amp; Ventures หรือ BIV ซึ่งตั้งขึ้นภายใต้ BANPU เพื่อมุ่งเน้นการพัฒนาเทคโนโลยี ผ่านการวิจัย พัฒนา และสนับสนุนให้เกิดความคิดเพื่อพัฒนาธุรกิจใหม่ๆ เพื่อรองรับรูปแบบการใช้พลังงานที่จะเกิดขึ้นในอนาคต โดยได้มีการลงนามในสัญญาความร่วมมือระหว่างกันในการถ่ายทอดวิทยาการ ความรู้ต่างๆ
โดยมุ่งเน้นให้เกิดการพัฒนาและลงทุนในธุรกิจ โรงไฟฟ้าเสมือน (Virtual Power plants), การพัฒนาโครงข่ายไฟฟ้าอัจฉริยะ (micro-grids), รถยนต์ไฟฟ้า (EV), สถานีชาร์จรถไฟฟ้า และ แบตเตอรี่ ซึ่งภายใต้กรอบความร่วมมือดังกล่าว ยานพาหนะไฟฟ้าภายใต้การพัฒนาของ FOMM ได้มีการใช้แบตเตอรี่ลิเธียมไอออน ที่พัฒนาและผลิตโดยบริษัท Durapower Technology (Singapore) Pte., Ltd.* ซึ่งบริษัทฯ เป็นหนึ่งในผู้ถือหุ้นในสัดส่วน 47.68%